Diari Oficial de la Generalitat Valenciana


Sumari del DOGV 4519, del 11-06-2003 (2003/6781)

Informació pública del projecte de transferències autoritzades per l'article 13 de la Llei 10/2001, de 5 de juliol, del Pla Hidrològic Nacional, i de l'estudi d'impacte ambiental del conjunt del projecte esmentat.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4519

Data del DOGV
:   11-06-2003

Secció del DOGV
:   V. ALTRES ANUNCIS - E) MEDI AMBIENT

Número del document
:   2003/6781


Organisme emissor
:   Ministeri de Medi Ambient

Tipus de document
:   Anunci

Informació pública del projecte de transferències autoritzades per l'article 13 de la Llei 10/2001, de 5 de juliol, del Pla Hidrològic Nacional, i de l'estudi d'impacte ambiental del conjunt del projecte esmentat. [2003/X6781]
  
L'article 13 de la Llei 10/2001, de 5 de juliol, del Pla Hidrològic Nacional, autoritza, amb subjecció al compliment de les condicions incloses en la llei esmentada, les transferències següents:
  
1. La transferència d'un volum anual de fins a 190 hm³, amb origen en la zona del Baix Ebre del Pla Hidrològic de la conca de l'Ebre i destinació en l'àmbit territorial del Pla Hidrològic de les conques internes de Catalunya.
  
2. La transferència d'un volum anual de fins a 315 hm³, amb origen en la zona del Baix Ebre del Pla Hidrològic de la conca de l'Ebre i destinació en l'àmbit territorial del Pla Hidrològic del Xúquer.
  
3. La transferència d'un volum anual de fins a 450 hm³, amb origen en la zona del Baix Ebre del Pla Hidrològic de la conca de l'Ebre i destinació en l'àmbit territorial del Pla Hidrològic del Segura.
  
4. Transferència d'un volum anual de fins a 95 hm³, amb origen en la zona del Baix Ebre del Pla Hidrològic de la conca de l'Ebre i destinació en l'àmbit territorial del Pla Hidrològic del Sud.
  
D'altra banda, l'article 15 del text legal esmentat estableix l'obligatorietat de sotmetre a avaluació d'impacte ambiental, de manera conjunta, tots els projectes relatius a les transferències esmentades.
  
Per Resolució de la Secretaria d'Estat d'Aigües i Costes del Ministeri de Medi Ambient, de 30 de maig de 2003, s'ha autoritzat la incoació de l'expedient d'informació pública del projecte de transferències autoritzades en l'article 13 de la Llei del Pla Hidrològic Nacional i de l'estudi d'impacte ambiental del conjunt del projecte esmentat, a l'objecte de donar compliment al que estableix l'article 3 del Reial Decret Legislatiu 1302/1986, de 28 de juny, modificat per la Llei 6/2001, de 25 de maig, en relació amb el procediment d'avaluació d'impacte ambiental, i en l'article 86 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el procediment substantiu d'autorització del projecte.
  
El projecte de transferències inclou dos grans trams o ramals:
  
1. Ramal nord, des de la presa en el riu Ebre fins a l'ETAP de l'Abrera, a Barcelona, amb una longitud total de 172 km i una capacitat màxima de conducció d'11 m³/s, destinat a la transferència definida en l'article 13.2 de la Llei del Pla Hidrològic Nacional.
  
Està format per dues canonades de 1.900 mm de diàmetre, soterrades, amb dues estacions de bombament. Una, a l'inici, amb dipòsit de ruptura de càrrega a 6,1 km i una altura d'elevació de 240 m, i una altra intermèdia a 113,9 km de l'origen, amb dipòsit de ruptura de càrrega en el km 116,7 i altura d'elevació de 228 m.
  
En el seu desenvolupament es construeixen quatre túnels de 300, 250, 150 i 500 m de longitud, amb secció en ferradura visitable, per a allotjar les dues canonades.
  
El projecte planteja diferents alternatives:
  
- Emplaçament de la presa en el riu Ebre, analitzant preses a Tortosa i a Camp-Redó, i es proposa la presa a Tortosa per a utilització conjunta dels ramals nord i sud.
  
- Bombeigs intermedis, tot avançant alternatives en Serra Pedregosa i el Vendrell, i proposant l'alternativa a Serra Pedregosa.
  
2. Ramal sud, des de la presa a Tortosa (Tarragona), fins a Aguadulce (Almeria), amb 742 km de longitud i capacitats màximes de conducció variables des de 50 m³/s. en l'inici de la conducció a 4,5 m³/s en l'últim tram.
  
S'hi defineixen els subtrams següents:
  
2.1 Baix Ebre-Coves de Vinromà, de 81,1 km de longitud i capacitat màxima 50 m³/s. La conducció es realitza en canal, en làmina lliure (tret de dos túnels de 5.450 i 1.300 m) tot aprofitant l'actual canal Xerta-Càlig una vegada remodelat.
  
Disposa de dues estacions de bombament en l'origen (elevació de 172 m) i en el km 62,5 (elevació 85 m).
  
S'hi analitzen distintes alternatives:
  
- Presa del riu Ebre, a Tortosa o a Xerta, i es proposa el bombament únic a Tortosa per als ramals nord i sud.
  
- Pas d'Alcora, analitzant dues variants, una que travessa el polígon industrial, en sifó, i la segona encerclant la població en túnel, per a eludir el polígon industrial. Donada la similitud entre ambdues, es posposa la decisió a la fase de projectes constructius.
  
2.2 Coves de Vinromà-Tous. Té una longitud de 208,1 km. Comença amb l'estació de bombament de Coves de Vinromà (km 81,3), amb una elevació de 142m i acaba en l'estació de bombament de Tous (km 289,8). En el seu desenvolupament té una sèrie d'11 túnels de 1.470, 4.200, 3.600, 1.500, 5.965, 1.390, 11.730, 1.200, 3.060, 3.200 i 4.220 m. El cabal de disseny és de 50 m³/s a l'inici, i es redueix a 48 m³/s en acabar la Plana de Castelló.
  
2.3. Tous-Villena. Amb una longitud de 78,6 km, comença en l'estació de bombament de Tous (km 289,2), amb una elevació de 150 m. En el seu desenvolupament hi ha dues estacions de bombament, la primera en el km 323, de 155 m d'altura manomètrica, i la segona en el km 337, con 153 m d'elevació. Entre els túnels, en destaquen tres, de longituds 1.270, 5.230, i 12.370 m. El cabal de disseny per a este tram és de 45 m³/s.
  
L'estació de bombament de Tous s'ha estudiat amb dues alternatives, al marge esquerre o al dret. S'hi adopta la solució marge dret pels avantatges hidràulics i funcionals.
  
2.4. Villena-Mayés. La seua longitud és de 100,3 km (km 367,3 a 467,5). En el tram s'han previst dos aprofitaments hidroelèctrics i l'embassament de regulació d'Azorín. Els principals túnels són de 3.600, 4.795 i 1.200 m. Els aprofitaments se situen en els km 447,6 i 457,5, amb uns salts bruts de 166 i 164 m, respectivament.
  
S'han analitzat dues alternatives de regulació que condueixen, alhora, a dues alternatives de traçat:
  
- Regulació aigües amunt de Villena, amb traçats alternatius a la Rambla del Moro o a Mayés (Ojós).
  
- Regulació d'Azorín, amb traçats alternatius a la Rambla del Moro o a Mayés (Ojós).
  
L'anàlisi de les distintes alternatives posa en relleu la conveniència de proposar la solució basada en l'embassament d'Azorín, que se situa entre els punts quilomètrics 394,8 i 398,7. Es proposa un embassament de 102 hm³ format per dos dics de 54 i 22 m d'altura sobre el terreny, del qual surt el ramal de l'Altiplà.
  
La capacitat màxima de la conducció fins a l'embassament d'Azorín és de 45 m³/s, i a partir d'este, de 32 m³/s.
  
2.5 Mayés-Alhama. Comença en el km 467,2 i té una longitud de 34,6 km. Utilitza el canal de marge esquerre del postransvasament, que acreix per a ampliar-ne la capacitat en 10 m³/s sent la capacitat màxima de conducció de 21 m³/s.
  
2.6 Alhama-Balsa del Duende. Comença en l'estació de bombament d'Alhama (km 501,8), ja existent, però que requereix una ampliació per a augmentar-ne la capacitat en 10 m³/s. El tram té una longitud de 35,4 km, i en el seu recorregut travessa tres túnels, que s'han de desdoblar, de 460, 2.960 i 900 m. Es construeix al final (km 537,7), una estació de bombament de 45 m d'altura manomètrica.
  
S'han analitzat dues alternatives: acréixer el canal del marge dret del postransvasament, que és la que adopta, o transportar els 10 m³/s mitjançant canonada de 2.500 mm.
  
2.7 Balsa del Duende-El Saltador. Surt del dipòsit de bombament del Duende (km 536,2) i té una longitud de 49,6 km. S'ha projectat mitjançant canonada de 2.500 mm per al transport de 10 m³/s, encerclant la ciutat de Lorca.
  
2.8 El Saltador-Aguadulce. És l'últim tram de conducció, de 128 km de longitud (kms 585,2 a 713,2) i tot es projecta per al transport de 4.5 m³/s en canonada de Ø 1.800. En el km 639 es projecta una estació de bombament per a una altura de 134 m i el traçat travessa dos túnels de 280 i 350 m.
  
S'hi analitzen distintes alternatives de traçat, amb l'objectiu de minimitzar les afeccions ambientals tot aprofitant al màxim les infraestructures existents o en estudi.
  
2.9. Ramal de l'Altiplà. Surt de l'embassament d'Azorín, mitjançant un bombament de 180 m d'altura manomètrica, i consisteix en una conducció de canonada de 1.500 mm de diàmetre, 26 km de longitud i capacitat màxima de 3 m³/s.
  
El projecte de transferències incorpora l'estudi d'impacte ambiental corresponent, que ha estat redactat tot seguint la normativa d'avaluació d'impacte ambiental, establerta en el Reial Decret Legislatiu 1.302/1986, i al seu Reglament de desenvolupament, aprovat pel Reial Decret 1.131/1988. L'estudi d'impacte ambiental contempla el conjunt de les actuacions previstes en el projecte de transferències, i comprèn tots i cadascun dels seus trams, fases i infraestructures hidràuliques des d'una perspectiva integral, i està format per la documentació següent:
  
· La descripció del projecte i les seues accions.
  
· Els inventaris ambientals dels territoris travessats per les infraestructures, amb especial atenció al riu Ebre i al seu delta.
  
· La identificació, caracterització i valoració dels impactes.
  
· La proposta de mesures correctores, el pla de vigilància ambiental i el impactes residuals.
  
Acompanyats d'una exhaustiva informació gràfica i de quinze apèndixs.
  
Per tot això, de conformitat amb els articles 3 del Reial Decret Legislatiu 1.302/1986 i 86 la Llei 30/1992, se sotmet a informació pública el projecte de les transferències autoritzades en l'article 13 de la Llei 10/2001, de 5 de juliol, del Pla Hidrològic Nacional, i el corresponent estudi d'impacte ambiental del conjunt del projecte esmentat, pel termini dos mesos, comptat a partir de la data de publicació d'esta nota-anunci en el Boletín Oficial del Estado.
  
Amb esta finalitat, la documentació que integra el projecte de les transferències estarà exposada en el termini indicat, durant les hores hàbils, en les oficines de la Direcció General d'Obres Hidràuliques i de Qualitat de les Aigües, situades a Madrid, Ministeri de Medi Ambient, plaça de Sant Joan de la Creu s/n, i en les seus de la Confederació Hidrogràfica del Xúquer a València, carrer de Blasco Ibáñez nº 48, i a Alacant, plaça de Sant Joan de Déu nº 3; de la Confederació Hidrogràfica del Segura a Múrcia, plaça Fontes nº 1; de la Confederació Hidrogràfica del Sud a Màlaga, passeig de Reding nº 6 i a Almeria, Rambla del bisbe Orberá nº 3-entresòl; a la Confederació Hidrogràfica de l'Ebre a Saragossa, carrer de Sagasta nº 24-26; i a les subdelegacions de Govern de Barcelona, avda. Marqués d'Argentera nº 2, a Tarragona, plaça Imperial Tarraco nº 3, i a Castelló, plaça de Maria Agustina nº 6.
  
Alhora, hi haurà a disposició de les persones interessades una memòria del projecte i la separata relativa a cada terme municipal, en cada un dels ajuntaments següents:
  
- A la província de Barcelona: Abrera, Avinyonet del Penedès, Castellbisbal, Castellet i la Gornal, Castellví de la Marca, Castellví de Rosanes, Gelida, La Granada, Martorell, Olèrdola, Sant Sadurní d'Anoia, Santa Margarida i els Monjos, Subirats i Vilafranca del Penedès.
  
- A la província de Tarragona: Albinyana, Aldover, Altafulla, Banyeres del Penedès, Bellvei, Calafell, Camarles, Cambrils, Constantí, Creixell, El Perelló, El Vendrell, Godall, L'Ametlla de Mar, L'Arboç, La Galera, La Pobla de Montornès, La Riera de Gaià, Mas de Barberans, Mont-Roig del Camp, Reus, Roda de Barà, Roquetes, Salou, Sant Jaume dels Domenys, Santa Bàrbara, Santa Oliva, Tarragona, Torredembarra, Tortosa, Ulldecona, Vandellòs i L'Hospitalet de L'Infant, Vila-Seca, Vinyols i els Arcs i Xerta.
  
- A la província de Castelló: Alcalà de Xivert, L'Alcora, Alfondeguilla, Artana, Benlloch, Betxí, Cabanes, Càlig, Cervera del Maestre, Costur, Les Coves de Vinromà, Fanzara, La Vall d'Uixó, Onda, Peníscola, Ribesalbes, Santa Magdalena de Pulpis, Vall d'Alba, Vilafamés, Vilanova d'Alcolea i Vinaròs.
  
- A la província de València: Alzira, Alfara de Algimia, Algar de Palancia, Algimia de Alfara, Anna, Benimodo, Bolbaite, Carlet, Catadau, Xella, Xest, Xiva, Domeño, Énguera, Fontanars dels Alforins, Godelleta, Guadassuar, La Font de la Figuera, Llíria, Llombai, Marines, Moixent, Montesa, Montserrat, Montroi, Navarrés, Olocau, Pedralba, Real de Montroi, Sagunt, Serra, Sumacàrcer, Torres-Torres, Tous, Torís, Vallada i Vilamarxant.
  
- A la província d'Alacant: Algueña, Hondón de las Nieves, La Romana, Monòver, Orihuela, Pinoso, Salinas i Villena.
  
- A la província de Múrcia: Abanilla, Abarán, Albudeite, Alhama de Murcia, Blanca, Campos del Río, Cieza, Fortuna, Jumilla, Librilla, Lorca, Molina del Segura, Murcia, Ojós, Puerto Lumbreras, Ricote, Totana, Ulea, Villanueva Río Segura i Yecla.
  
- A la província d'Almeria: Almeria, Antas, Cuevas de Almanzora, Enix, Huercal de Almería, Huercal Overa, Los Gallardos, Lucainena de las Torres, Níjar, Pulpí, Roquetas de Mar, Sorbas, Turre, Vera i Viator.
  
Totes les entitats i particulars interessats podran presentar les al·legacions o observacions que estimen pertinents, dins del termini indicat, dirigides a la Direcció General d'Obres Hidràuliques i de Qualitat de les Aigües, Ministeri de Medi Ambient, plaça de Sant Joan de la Creu, s/n, indicant com a referència ?Informació pública del projecte de transferències'Pla Hidrològic Nacional?. En els escrits que s'hi dirigisquen, es farà constar el nom, els cognoms, NIF, l'adreça i localitat de l'al·legant, i quan aquell es realitze en nom d'una entitat pública o privada (associació, corporació, societat mercantil...), s'hi haurà d'indicar el càrrec o representació de la persona que firma l'al·legació.